Industria auto are un loc aparte în peisajul economiei. Vânzările de automobile cresc în vremurile bune, în anii de creştere economic şi scad atunci când recesiunea sau criza se întorc. Cel mai bun exemplu este chiar anul trecut. Numărul de automobile noi vândute în anul 2016 este mai mare decât cel din anul 2008, anul declanşării crizei în Europa, dar încă sub vânzările din anul 2007.

Interesant este că flancul sudic european conduce în topul vânzărilor. Italia şi Spania au avut creşteri mai mari de 10 procente, dar şi Germania, Marea Britanie şi Franţa au înregistrat un avans al pieţei între 2% şi 5%.

În ceea ce priveşte constructorii, anul trecut a fost unul extrem de agitat. Scandalul “Dieselgate” a culminat în Statele Unite cu producătorul german Volkswagen. Dar, în ultima perioadă, au fost acuzaţi şi alţi producători de manipularea testelor de mediu. Grupul Fiat Chrysler este acuzat şi el în Statele Unite, iar Renault face obiectul unei anchete judiciare chiar la Paris. Totul pare că se transformă în cea mai mare criză a sectorului auto. Iar în acest context, producătorii auto şi consumatorii se uită cu tot mai multă atenţie la automobilele electrice.

Până la dezvoltarea modelelor electrice sau hibride, situaţia vânzărilor de anul trecut arată câteva tendinţe interesante. Mai întâi de toate, în pofida scandalului legat de manipularea testelor de poluare, Volkswagen rămâne grupul cu cele mai mari vânzări din Europa. Cele două 12 mărci ale grupului german au avut vânzări de 3,5 milioane de maşini şi deţine o cotă de piaţă, în Europa, de 24%.

Dar câştigătorul anului trecut este Renault. Conform rezultatelor prezentate ieri la Paris, compania Renault, fără Nissan, a ajuns anul trecut la 3,18 milioane de vehicule vândute în întreaga lume, ceea ce reprezintă cel mai bun nivel al vânzărilor din istorie. Această creştere cu 13,3%, faţă de anul 2015, a făcut ca Renault să depăşească un rival istoric, producătorul francez Peugeot Citroen.

Creşterea vânzărilor Renault s-a sprijinit pe ambele pieţe tradiţionale, cea europeană şi pieţele internaţionale. Surpriza plăcută pentru Renault a fost creşterea vânzărilor în India cu 145%, acolo unde o maşină low-cost a fost cheia succesului, şi în Iran, cu o creştere cu 110%, fapt care demonstrează că producătorul auto a fost pregătit pentru momentul în care au fost ridicate sancţiunile internaţionale. La sfârşitul lunii februarie vor fi publicate şi rezultatele financiare care vor arăta şi cât de profitabile sunt aceste creşteri.

Până atunci, trebuie remarcate şi cifrele excelente înregistrate de Dacia care a vândut 415.000 de vehicule, în Europa, cu 10% mai mult decât anul precedent. În total, pe pieţele internaţionale, Dacia a vândut 584.000 de vehicule în întreaga lume.

Veştile sunt bune şi pentru România. O parte din automobilele Dacia sunt fabricate în România. Cifrele oficiale nu precizează care este procentul de automobile Dacia asamblate la Mioveni şi câte în Maroc. Cert este că grupul Renault deţine una din investiţiile industriale cele mai importante din România. Cifrele o arată. Şi nu doar cifrele de vânzări internaţionale, ci indicatorii care privesc fabrica din România. Dacia a ajuns compania cu cea mai mare cifră de afaceri din România, 4,2 miliarde euro, are 1.000 de furnizori pe piaţa locală, iar producţia companiei reprezintă 2,8% din PIB şi 7,3% din exporturile României. Aşadar, veştile sunt bune şi din România şi de la grupul mamă. O întrebare rămâne: va avea totuşi România o autostradă pe care investitorii o cer de ani de zile?